M. Číž, poslanec: (2005-05-10):
Konštatujem, že uvedený vládny návrh zákona spĺňa z formálnoprávnej stránky všetky náležitosti uvedené v § 67 a § 68 zákona Národnej rady Slovenskej republiky o rokovacom poriadku, ako aj náležitosti určené v legislatívnych pravidlách. Chcem tiež zdôrazniť, že návrh zákona obsahuje doložku zlučiteľnosti s právom Európskej únie, z ktorej vyplýva, že v práve Európskej únie problematika návrhu nie je upravená  a ani sa nedotýka prioritných oblastí uvedených v čl. 70 Európskej dohody o pridružení či v čl. 81, ktorý upravuje oblasť životného prostredia. Problematika návrhu zákona nie je ani prioritou Partnerstva pre vstup. Čo sa týka vlastného návrhu zákona, pán minister uviedol v podstate štyri základné okruhy, ale myslím si, že tie, ktoré skutočne budú zaujímať verejnosť a ktoré môžu byť istým problémom pri ich chápaní a vnímaní v našom parlamente, to je práve problém povinnosť hradiť Horskej službe náklady na záchrannú činnosť a tiež vykonanie nevyhnutnej zmeny v zákone o integrovanom záchrannom systéme zaradením Horskej služby medzi základné zložky integrovaného záchranného systému vzhľadom na predmet jej činnosti. V súvislosti so zákonom sme už zaregistrovali istú mediálnu predprípravu, keď boli viaceré relácie tak vo verejnoprávnych, ako aj súkromnoprávnych médiách, osobitne aj v televíziách, kde sa  snažíme občanov pripraviť na to, že budú musieť aj za službu, ktorou je záchrana života a zdravia v horách, platiť. Nič v zásade proti tomu. Problém je len ten, že v tomto volebnom období prebieha reforma daňového systému, v rámci ktorého dramaticky oznamujeme verejnosti, že znižujeme daňové zaťaženie, ale z krytých platieb, z krytých daní, z krytých poplatkov a iných sa objavuje čím ďalej, tým viac. Len na tejto schôdzi budeme prerokúvať návrh zákona o spoplatnení vysokoškolského štúdia a podobne. Stačí si tie náklady spočítať a dať ich do istých kontextov. Takže, vážené dámy a páni, chcem povedať, že ak Horská služba, ktorá je skutočne nevyhnutná a potrebuje finančné prostriedky, treba povedať, že je to služba, ktorá sa poskytuje v súvislosti s tým, že prichádzajú návštevníci do hôr, do hotelov, kde nosia, povedzme si na rovinu peniaze a kde výrazne prispievajú aj z príjmov z turistického ruchu, tak minimálne, keď už potom, pán minister, možno by stálo za to zvážiť aj spoluúčasť tých, ktorí profitujú z tejto činnosti, keď už chceme teda týmto spôsobom rozmýšľať  a neprofitovať iba z nešťastia. Tam ja mám jeden veľký problém, že máme predsa obrovské množstvo činností, z ktorých plynie zisk a z ktorých si viem predstaviť, že z toho zisku, z tej novovytvorenej hodnoty, že sa časť dá na správu verejných vecí, ale orientovať túto sféru do situácie, kde evidentne človek stráca už len tým, že spravidla je ohrozené jeho zdravie, možno jeho život a podobne a v tom smere teraz ešte nastupovať, aj keď, samozrejme, vždy sú tam isté drobné prvky aj istej spoluzodpovednosti toho občana a podobne, len mali by sme byť v tomto smere naozaj opatrní a zvažovať, z čoho má byť skutočne Horská služba platená, kto skutočne z nej profituje, kto potrebuje tie služby a vyváži to. Na druhej strane, ale mi  dovoľte, aby som ako spravodajca povedal, že o týchto veciach je možné diskutovať v druhom čítaní, takže by som si dovolil odporučiť, aby sme tento vládny návrh zákona prerokovali v druhom čítaní. Zároveň mi dovoľte, aby som v súlade s rozhodnutím predsedu Národnej rady zo 14. apríla 2005 č. 1104 a podľa § 71 rokovacieho poriadku Národnej rady navrhol, aby vládny návrh zákona prerokovali výbory: ústavnoprávny, výbor pre verejnú správu a výbor pre zdravotníctvo. Za gestorský výbor navrhujem výbor pre verejnú správu a odporúčam, aby výbory pre tento rok vládny návrh zákona prerokovali v lehote do 15. júna 2005 s tým, že gestorský výbor by ho prerokoval do 17. júna 2005. Ďakujem za pozornosť.